


Helt utilstrækkelig kompensation - og stor lokal modstand mod Energipark Øster Starup
Den kollektive kompensation, som Eurowind Energy tilbyder med ansøgningen af 5.7.23, skal gå til almennyttige formål, dvs. foreninger og andre fælles aktiviteter. Det er et stort gode for mange. Men de nærmeste møllenaboer, som får alle generne ved kæmpemøllerne, tilbydes ikke yderligere kompensation. Det uddybes nedenfor. 
Tre store kompensationsproblemer:
1. De lovpligtige værditabskompensationer dækker kun møllenaboer indenfor 900 m fra møllerne (iflg. Vejle Kommune). Og Eurowinds tilbud om 30 gratis mølleandele er til møllenaboer indenfor 1200 m. Alle i det gl. Øster Starup og de fleste på Ammitsbølvej får hverken lovpligtig kompensation eller gratis andele fra Eurowind – de får kun møllegenerne. I øvrigt opvejer de lovpligtige kompensationer ikke tabet i ejendomsværdi, især ikke efter at det er kommet frem, at kreditforeningerne ser møllenaboer som risikoejendomme og ikke vil give lån. Møllenaboer kan se frem til rigtig store værditab, måske endda helt værdiløse ejendomme.

2. For skovejerne rundt om møllerne er der slet ingen værditabskompensation hverken i lovgivningen eller i det, Eurowind tilbyder. De kan se frem til store tab (10-25%, 2-300.000 kr pr parcel), når skovene pga. møllerne mister værdi som lystskove.

3. Den kollektive kompensation kan søges af foreninger og fælles aktiviteter i Øster Starup Sogn til glæde for alle i sognet. Men det er altså møllestøj, lysflimren og udsigtsblokering hos møllenaboerne, der udløser den kollektive kompensation! 
Og helt specielt får møllenaboerne i Ødsted Sogn slet intet ud af den kollektive kompensation - de bruger butikker, foreninger og fælles aktiviteter i Ødsted, som ikke får andel i den kollektive kompensation iflg. Eurowinds tilbud. Det er en helt uacceptabel skævhed.  

Kompensationer kan planlægges helt anderledes. Det kan vi se i f.eks. Kolding Kommune, hvor en anden mølleopstiller i langt større udstrækning vil tilgodese møllenaboer. Ligeledes i Varde Kommune er der meget større fokus på møllenaboerne.
Der er flere væsentlige grunde til den store lokale modstand. Mange vil slet ikke have møllerne og vil bevare området omkring møllerne som ”støjfølsomt fritidsområde” og ”særlig værdifuldt naturområde” (status i Kommuneplanen) med den beskyttelse, dette giver til truede dyre- og fuglearter. Dette indebærer også, at Veteranshelterpladsen kan bibeholdes. Andre er motiveret af de manglende kompensationer og store værditab, og at projektet ikke er startet lokalt, men af ”udenbys” lodsejere og kapital, der ikke vil opleve møllernes gener. Over 80% af husstandene i det gl. Øster Starup og på Ammitsbølvej har med fysisk eller digital underskrift tilsluttet sig modstanden mod møllerne og det samme har over 200 øvrige i lokalområdet. Hver gang der er nyt om møllerne, øges antallet af underskrifter. Der er en begyndende konflikt mellem beboere i Øster Starup og så de Gravens - Ågård beboere, der gerne ser den kollektive kompensation udrullet. Vejle Kommunes Dialoggruppe om møllerne ved Øster Starup / Ammitsbøl Skov blev i april sprængt, da kommunens facilitator åbenlyst arbejdede for at fremme mølleprojektet. De tilbageværende i gruppen har desværre uden noget mandat, takket ja til Eurowinds tilbud.

